《题越台》
宋代·张洎

我爱真人居，高台倚寥泬。
洞天开两扉，邈尔与世绝。
缥缈乘鸾开，华颜映绿发。
举手拂烟虹，吹笙弄松月。
森罗窥万象，境异趣亦别。
何必服金丹，飞身向蓬阙。

作者简介：（933—996）滁州全椒人，字师黯，一字偕仁。五代南唐时进士。后主擢为知制诰，迁中书舍人，参预机密，恩宠第一。归宋，累迁中书舍人，翰林学士。至道元年除给事中、参知政事，与寇准同列，政事一决于准，无所参预，专修时政记，甘言善柔而已。后欲自固权位，奏事劾准。博涉经史，多知典故，文采清丽，然性险诐鄙吝，好攻人短。有《贾氏谈录》及文集。